Решение на Съда (десети състав) от 13 юни 2013 г. — Комисия/Италия
(Дело C‑345/12)
„Неизпълнение на задължения от държава членка — Директива 2002/91/ЕО — Енергийни характеристики на сградите — Член 7, параграфи 1 и 2, членове 9 и 10 и член 15, параграф 1 — Неправилно транспониране — Липса на транспониране в определения срок — Директива 2010/31/ЕС — Член 29“
1.                     Енергетика — Енергийни характеристики на сградите — Директива 2002/91 — Задължение за предоставяне на купувача или наемателя на сграда на сертификат за енергийните характеристики — Изготвяне на сертификата от експерт — Национална правна уредба, която предвижда неуредени в директивата изключения — Неизпълнение на задължения (член 7, параграфи 1 и 2, член 10 и член 15, параграф 1 от Директива 2002/91 на Европейския парламент и на Съвета и член 29 от Директива 2010/31 на Европейския парламент и на Съвета) (вж. точки 26 и 27 и диспозитива)
2.                     Иск за установяване на неизпълнение на задължения — Преценка на основателността от Съда — Положение, което следва да бъде взето предвид — Положение към момента на изтичане на срока, определен в мотивираното становище (член 258 ДФЕС; член 9 и член 15, параграф 1 от Директива 2002/91 на Европейския парламент и на Съвета и член 29 от Директива 2010/31 на Европейския парламент и на Съвета) (вж. точка 28)
Предмет
Неизпълнение на задължения от държава членка — Неприемане в предвидения срок на всички необходими разпоредби за съобразяване с член 7, параграфи 1 и 2, член 10, както и член 15, параграф 1 от Директива 2002/91/ЕО на Европейския парламент и на Съвета от 16 декември 2002 година относно енергийните характеристики на сградите (ОВ L 1, стр. 65; Специално издание на български език, 2007 г., глава 12, том 2, стр. 44) във връзка с член 29 от Директива 2010/31/ЕС на Европейския парламент и на Съвета от 19 май 2010 година относно енергийните характеристики на сградите (OВ L 153, стр. 13 и поправка в ОВ L 115, 27.4.2012 г., стр. 35)
Диспозитив
1)
Като не е предвидила задължението да се предоставя сертификат за енергийни характеристики в случай на продажба или наемане на недвижим имот в съответствие с условията, предвидени в членове 7 и 10 от Директива 2002/91/EО на Европейския парламент и на Съвета от 16 декември 2002 година относно енергийните характеристики на сградите, и като не е съобщила на Европейската комисия мерките за транспониране на член 9 от Директива 2002/91, Италианската република не е изпълнила задълженията си по член 7, параграфи 1 и 2, по член 10 от същата директива, както и по член 15, параграф 1 от нея във връзка с член 29 от Директива 2010/31/ЕС на Европейския парламент и на Съвета от 19 май 2010 година относно енергийните характеристики на сградите.
2)
Осъжда Италианската република да заплати съдебните разноски.